知識管理

知識管理係大細嘅組織裏頭都可以有嘅一堆策略同管理做法，旨在整、搵、記低、收納、分發同埋運用組織成員嘅知識，目的係想提升個組織嘅表現。

舉個簡單例子：想像麥當勞家陣要做 KM，麥當勞賣快餐，會想研究「炸薯條點整先至好味」嘅問題；佢哋研發部門會做研究，例如試吓幾款鹽量唔同嘅炸薯條邊款好食啲；而且餐廳經理等嘅前線人員又會對條問題有睇法同經驗；同麥當勞做 KM 嘅管理人員就會思考點樣運用企業入面嘅制度或者資訊系統，鼓勵呢啲人員交流自己嘅知識，從而達致「確保管理層手上有嗮答到『炸薯條點整先至好味』呢條問題嘅知識」噉嘅目的，進而提升成間企業嘅表現。

KM 喺 1990 年代嗰陣經已存在，隨後變成管理學一環，涉及組織文化、人力資源管理、資訊科技同資訊系統。喺商業環境之下，企業會用 KM 提升競爭力，會用數碼方式紀錄知識，又會用網絡分享知識；非牟利組織亦都會用到 KM，好似維基百科本身同 MediaWiki 都係 KM 系統嘅一種。

基本流程 

KM 係管理上嘅一樣工作，針對「點樣運用組織入面嘅知識，令個組織達到自身目的嘅能力有咁高得咁高」。响最基本上，KM 要管嘅過程包括咗以下呢啲：
一個組織會進行搜索，即係嘗試搵新嘅解難方法；搜索功能可以喺兩種情況下發生－一個組織可能會係喺遇到危機嗰陣開始諗計解圍，又可能係喺冇危機嗰陣嘗試做實驗性嘅開發工作，後者並唔係必要嘅，但通常都會有助於個組織嘅長遠發展。
呢啲搜索過程會出現知識創造；組織嘅成員會由解難嘅過程嗰度學習，得到新嘅知識，而知識嘅載體亦都會出現－組織成員可能會寫低佢哋學到嘅嘢，而由學習形成嘅習慣會出現。
跟住個組織要考慮知識保留嘅問題；人腦有遺忘嘅功能，會隨時間喪失用得唔夠密嘅資訊，人事變動可以搞到具有知識嘅組織成員離開個組織，而且人以外嘅知識載體又可以隨時間而流失，知識保留就係指「點樣防止有價值嘅知識隨時間流失」嘅思考，亦有學者覺得知識保留包埋有關「邊啲知識冇用唔使保留」嘅思考。
知識傳遞係指知識喺組織成員之間嘅傳播；組織成員可以喺做嘢嗰陣彼此指教，而且就算冇直接用言語指教，組織成員都可以透過彼此觀察對方嘅行為嚟學習；KM 零舍關注嘅一個課題係「點樣創造出有利知識傳遞嘅環境」－喺商業組織當中，一間公司嘅打工仔可能會因為唔想自己喪失競爭優勢而唔肯教同事做嘢，所以管理者就需要諗計令打工仔有誘因分享知識。

內部衝突

喺一個組織嘗試交流知識嗰陣，個組織內部會出現好多衝突。

例如係研究者同管理層之間嘅衝突：
研究者嘅自主性：管理層出於商業考慮，需要諗到一份研究係咪能夠帶嚟利潤，同時研究者想要作出重大嘅創新，就好多時需要追求一啲俾人覺得係冇用嘅諗法－一場範式轉移本質上就係挑戰一啲個個都假設咗係真確嘅諗法，所以範式轉移開頭嗰陣實會因而俾人批評，而且場大創新實會幾乎一定會經過初時嘅失敗；因為噉，為咗商業考慮而想睇到實績嘅管理層，好多時就會有誘因唔想繼續支持份研究。
研究結果嘅保密：喺科學同科技上，創新通常都需要同行之間彼此交流大家嘅諗頭，諗頭之間互相碰撞從而產生新嘅諗頭，而且由純粹為求知而做嘅科學嚟睇，研究者攞到成果係會想公佈俾全世界知嘅；不過另一方面，管理層出於商業考慮，會想將份研究嘅成果保密，想淨係得佢哋自己嗰方有得攞件成果賺錢；一般認為，專利嘅做法就解決到呢個問題－間科研組織攞到成果之後，可以去申請專利，專利會確保淨係得佢哋可以合法噉攞份研究嘅成果去賺錢，呢點令做科研嘅組織有誘因將自己嘅研究成果搞掂之後攞去公佈。
... 呀噉。

利弊 
利
知識管理可以令組織長生不死，知識代代相傳。
弊
教識徒弟冇師傅。知識管理資料庫會俾商業間諜偷走，益街坊。

保安方法 
加多層密碼
知識版權

資訊系統
專家知識
內隱知識
創新
知識經濟

攷

拎

Knowledge@work community.
Knowledge Capital. Investopedia.

類:管理學
類:知識